钦定古今图书集成/明伦汇编/家范典/第085卷 > 《𢭏衣》谢惠连
## 钦定古今图书集成/明伦汇编/家范典/第085卷 > 《𢭏衣》谢惠连

衡纪无淹度，晷运倏如催。白露滋园菊，秋风落庭槐。
肃肃莎鸡羽，烈烈寒螀啼。夕阴结空幕，宵月皓中闺。
美人戒裳服，端饰相招携。簪玉出北房，鸣金步南阶。
檐高砧响发，楹长杵声哀。微芳起两袖，轻汗染双题。
纨素既已成，君子行未归。裁用笥中刀，缝为万里衣。
盈箧自余手，幽缄候君开。腰带准畴昔，不知今是非。